**AIŠKINAMASIS RAŠTAS**

**Prie SAVIVALDYBĖS TARYBOS 2015 M. BALANDŽIO 14 D. SPRENDIMO NR. T2-61 „DĖL KLAIPĖDOS ŠVIETIMO ĮSTAIGŲ, ĮGYVENDINANČIŲ IKIMOKYKLINIO IR PRIEŠMOKYKLINIO UGDYMO PROGRAMAS, 2015–2018 METŲ TINKLO PERTVARKOS BENDROJO PLANO PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – pakeisti Klaipėdos miesto švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano priedo (Priemonių planas) priemonę, susijusią su naujos ikimokyklinės įstaigos statyba ir Tauralaukio progimnazijos pastato (Klaipėdos g. 31) rekonstrukcija, numatant ikimokyklinio ir priešmokyklinio ugdymo plėtrą šiaurinėje miesto dalyje.

Tikslas – numatyti Tauralaukio progimnazijos pastato rekonstrukciją, pritaikant ikimokyklinio ir priešmokyklinio ugdymo reikmėms.

Uždaviniai:

1. Pritaikyti Tauralaukio progimnazijos pastatą ikimokykliniam ir priešmokykliniam ugdymui, sukuriant modernias edukacines erdves.

2. Padidinti vietų skaičių Tauralaukio ir aplinkinių miesto rajonų gyventojų vaikams, ugdomiems pagal ikimokyklinio ir priešmokyklinio ugdymosi programas.

**2.** **Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2016 m. balandžio 28 d. posėdyje, svarstant Savivaldybės tarybos sprendimo projektą, susijusį su ikimokyklinio ugdymo tinklo pertvarka (registracija 2016-04-12, Nr. T1-117) „Dėl Klaipėdos miesto savivaldybės tarybos 2015 m. balandžio 14 d. sprendimo Nr. T2-61 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano patvirtinimo“ pakeitimo“, nusprendė iš sprendimo projekto išbraukti priemonę, apibrėžiančią Klaipėdos Tauralaukio progimnazijos struktūros ir infrastruktūros pokyčius. Minėto posėdžio metu pavesta Klaipėdos miesto savivaldybės administracijai parengti savivaldybės tarybos sprendimo projekto pakeitimą, susijusį ne tik su bendrojo ugdymo, bet ir su ikimokyklinio ir priešmokyklinio ugdymosi vietų poreikiu Tauralaukio gyvenvietėje. Klaipėdos miesto savivaldybės administracijos direktoriaus 2016 m. gegužės 13 d. įsakymu Nr. AD1-1519 „Dėl darbo grupės sudarymo“ sudaryta darbo grupė išanalizavo ikimokyklinio ir priešmokyklinio ugdymosi poreikį Tauralaukio teritorijoje bei galimybę Tauralaukio progimnazijos pastatą rekonstruoti, modernizuojant jį ir pritaikant ikimokyklinio bei priešmokyklinio ugdymo reikmėms, numatant ugdymosi vietų skaičiaus šiaurinėje miesto dalyje padidinimą. Sprendimo projekte taip pat siūloma pakeisti 5 priemonėje įgyvendinimo terminą, susijusį su naujos ikimokyklinės įstaigos statybos projektavimu šiaurinėje miesto dalyje, iš 2017 metų į 2018 metus, kadangi tais metais numatoma pabaigti Tauralaukio progimnazijos pastato rekonstrukciją ir modernizavimą.

**3. Kokių rezultatų laukiama.**

Šiuo sprendimo projektu numatoma rekonstruoti Tauralaukio progimnazijos pastatą, modernizuojant ir pritaikant ikimokyklinio ir priešmokyklinio ugdymo reikmėms, taip pat nuo 57 iki 190 padidinus ugdymosi vietų skaičių. Tauralaukio gyvenvietėje veiks modernus lopšelis-darželis, kuriame galės būti ugdomi ne tik Tauralaukio, bet ir, esant vietų, Dragūnų, Labrenciškių, Luizės ir kitų šiaurinės miesto dalies rajonų gyventojų ikimokyklinio ir priešmokyklinio amžiaus vaikai.

**4. Sprendimo projekto rengimo metu gauti specialistų vertinimai.**

Tauralaukio progimnazijos pastato rekonstrukcijos, modernizuojant ir pritaikant ikimokyklinio ir priešmokyklinio ugdymo reikmėms, galimybę nagrinėjo Urbanistinės plėtros departamento Žemėtvarkos, Architektūros ir miesto planavimo bei Urbanistikos skyrių specialistai, kurie šį sprendimo projektą įvertino teigiamai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Minėta darbo grupė, diskutuodama dėl esamo Tauralaukio progimnazijos pastato (Klaipėdos g. 31 ) perspektyvos (pastačius naują mokyklą Žolynų g. ir perkėlus į ją Tauralaukio progimnazijos 1–8 klases), analizavo šioje vietovėje gyvenančių vaikų ugdymo pagal ikimokyklinio ir privalomojo priešmokyklinio ugdymo programas plėtros galimybes. Nors šioje gyvenvietėje, lyginant su kitais šalia esančiais rajonais, yra mažesnis vaikų skaičius, tačiau trūkstant ugdymosi vietų pagal ikimokyklinio ir priešmokyklinio ugdymo programas esamose Tauralaukio progimnazijos patalpose (veikia tik 3 grupės ir ugdomi 57 vaikai), tėvai priversti vežioti savo vaikus į kitas ikimokyklines miesto įstaigas ( tokių vaikų yra apie 50). Informacinės priėmimo į ikimokyklines įstaigos sistemos duomenimis, nuo 2016 m. rugsėjo 1 d. į šią įstaigą dėl vietų stokos nepateks 19 vaikų, kurių amžius nuo 3 iki 6 metų ( dėl patalpų trūkumo vaikų grupės iki 3 metų amžiaus neformuojamos, tad nepriimtų vaikų skaičius būtų dar didesnis), o pradėti lankyti nuo 2017 ir nuo 2018 m. rugsėjo 1 d. eilėje įrašyta daugiau nei atitinkamai 40 vaikų ( kaip žinia, nesant grupių vaikams iki 3 metų, tėvai neturi galimybės išreikšti savo pageidavimo ugdyti vaikus nuo 1,5 metų šioje įstaigoje, tad galima prognozuoti, kad registruotų vaikų skaičius būtų didesnis, jei tėvams būtų suteikta ši galimybė). Dėl šių priežasčių ir dėl numatomos Tauralaukio plėtros šiame rajone galėtų veikti ikimokyklinio ir priešmokyklinio ugdymo programas įgyvendinanti ikimokyklinio įstaiga, kurioje esant vietų, galėtų būti ugdomi ir vaikai iš kitų šiaurinės miesto dalies rajonų, todėl tikslinga rekonstruoti Tauralaukio progimnazijos pastatą (Klaipėdos g. 31) į šiuolaikišką modernų iki 190 ugdymosi vietų lopšelį-darželį.

**6. Lėšų poreikis sprendimo įgyvendinimui.**

Tauralaukio progimnazijos pastato rekonstravimui, modernizuojant ir pritaikant jį ikimokyklinio ir priešmokyklinio ugdymo reikmėms, taip pat numatant ugdymosi vietų skaičiaus didinimą, gali reikėti apie 4 000 tūkst. Eur. Dalis lėšų gali būti skirta pagal 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.1.3-CPVA-R-705 priemonę „Ikimokyklinio ir priešmokyklinio ugdymo prieinamumo didinimas“ (Europos Sąjungos Europos regioninės plėtros fondo ir Lietuvos Respublikos valstybės biudžeto lėšos).

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: padidintas ugdymosi vietų skaičius, užtikrintas ugdymosi prieinamumas pagal ikimokyklinio ir priešmokyklinio ugdymosi programas ugdomiems Tauralaukio ir iš dalies aplinkinių miesto rajonų gyventojų vaikams, sukurtos modernios ugdymosi sąlygos, koncentruotos savivaldybės biudžeto lėšos bei galimybė panaudoti dalį Europos Sąjungos fondų investicijų.

Neigiama pasekmė: ugdymo proceso organizavimas pastato rekonstrukcijos metu.

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.

2. Klaipėdos miesto savivaldybės tarybos 2015 m. balandžio 14 d. sprendimo Nr. T2-61 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano patvirtinimo“, priedo „Priemonių planas“ lyginamasis variantas, 5 lapai.

Švietimo skyriaus vedėja Laima Prižgintienė